Margarita Drobiazko

**Margarita Drobiazko** (g. 1971 m. gruodžio 21 d. Maskvoje, Rusija) – šokėja ant ledo, 2000 m. pasaulio čempionato bronzos medalio, 2000 ir 2006 m. Europos čempionatų bronzos medalių laimėtoja. Pirmoji Lietuvai atstovavusi sportininkė, laimėjusi medalius Europos ir pasaulio dailiojo čiuožimo čempionatuose. 2002 m. Solt Leik Sičio olimpiadoje užėmė penktąją vietą. Tai aukščiausia Nepriklausomos Lietuvos sportininkų iškovota vieta žiemos olimpiadose.

## Karjera
Nuo 1988 m. poroje šoka su Povilu Vanagu, už kurio ištekėjo 2000 m. vasarą. Penkių žiemos olimpinių žaidynių – 1992 m. Albervilio, 1994 m. Lilehamerio, 1998 m. Nagano, 2002 m. Solt Leik Sičio ir 2006 m. Turino, 1992–2002 m. ir 2006 m. Europos ir pasaulio dailiojo čiuožimo čempionatų dalyvė.

2002 m. paliko mėgėjų sportą ir rengė ledo šou. Į didįjį sportą grįžo 2005–2006 m. sezonui. 

2000 m. apdovanota Lietuvos Didžiojo kunigaikščio Gedimino 5-ojo laipsnio ordinu, o 2022 m. Prezidento dekretu išbraukta iš apdovanotųjų. Paties apdovanojimo nėra grąžinus valstybei.

## Biografija

M. Drobiazko čiuožti pradėjo būdama 6–erių. Pirmasis šokių ant ledo partneris – Olegas Granionovas. Būdama 16 -os ėmė čiuožti su P. Vanagu, kuris iki tol buvo šešiskart tapęs Lietuvos čempionu vyrų solistų varžybose.

1993 m. gruodžio 14 d. dekretu Prezidentas už nuopelnus suteikė Lietuvos pilietybę.

1994 m. baigė Maskvos srities Kūno kultūros institutą.

1995 m. pavasarį ir vasarą čiuožėjai pakviesti dalyvauti 1984 m. olimpinių čempionų britų Jayne Torvill ir Christopher Dean pasauliniame ture Didžiojoje Britanijoje. C. Dean jiems padėjo kurti originalų šokį 1995/1996 m. sezonui. 1996 m. J. Torvill ir Ch. Dean buvo poros choreografais ruošiantis 1996/1997 m. sezonui.

Didžiausias pergales šokėja ant ledo pasiekė 2000 m., kai laimėjo bronzą Europos čempionate Vienoje (Austrija). Tais pačiais metais laimėta bronza pasaulio pirmenybėse Nicoje (Prancūzija).

2002 m. Solt Leik Sičio olimpinėse žaidynėse čiuožėjai pateko į neobjektyvaus teisėjavimo skandalo sūkurį. Lietuvos dailiojo čiuožimo federacija, pasibaigus varžyboms, kuriose pora liko 5 –a, įteikė protestą Tarptautinei čiuožimo sąjungai. Nors italai Barbara Fusar-Poli ir Maurizio Margaglio bei kanadiečiai Shae Lynn Burn su Victor Kraatz laisvajame šokyje griuvo, tai jiems nesutrukdė aplenkti lietuvių ir užimti atitinkamai trečią ir ketvirtą vietas. Salt Lake City čiuožėjų surengtoje spaudos konferencijoje M. Drobiazko ir P. Vanagas prabilo apie dailiojo čiuožimo teisėjavimo užkulisius ir didžiųjų valstybių įtaką rezultatams. Į Lietuvos protestą nebuvo atsižvelgta, tačiau dėl teisėjavimo skandalų dailųjį čiuožimą pagrasinta išbraukti iš Olimpinių žaidynių programos ir prabilta apie būtiną teisėjavimo reformą.

Ne mažesnis išbandymas M. Drobiazko ir P. Vanago laukė 2002 m. pasaulio čempionate Nagane (Japonija), kur pora liko 4 –ta. Laisvajame šokyje ją aplenkė Izraelio šokėjai Galit Chait ir Sergej Sachnovskij. Lietuvos čiuožimo federacija (LČF) įteikė protestą Tarptautinei čiuožimo sąjungai, kurį pasirašė ne tik LČF vadovai, bet ir beveik visi kitų šalių sportininkai. Lietuviai teigė laisvąjį šokį atlikę geriausiai karjeroje, o 4 –ą vietą įvertino kaip kerštą už kritiką teisėjams Salt Lake City olimpiadoje.

Po pasaulio čempionato pora paliko mėgėjų sportą ir rengė ledo šou bei treniravo šokėjų ant ledo poras. 2003 m. jie paskelbė apie planus sugrįžti ir kovoti dėl teisės rungtis penktojoje karjeroje olimpiadoje Turine (Italija). Tam paskatino dailiojo čiuožimo taisyklių ir teisėjavimo sistemos pokyčiai. M. Drobiazko ir P. Vanagas po 6 metų pertraukos 2006 m. iškovojo bronzą Europos dailiojo čiuožimo čempionate Lione (Prancūzija).

Turino olimpiadoje šokėjams sekėsi ne taip gerai – čia jie liko 7 –ti. Tais pačiais metais pasaulio pirmenybėse Kalgaryje (Kanada) pora liko per plauką nuo medalio – ketvirta. Pasitraukę iš sporto šokėjai ant ledo treniruoja kitas dailiojo čiuožimo poras, rengia ledo šou.

### Apdovanojimų atėmimas ir Lietuvos pilietybės netekimas
2022 m. rugpjūčio 10 d. prezidentas Gitanas Nausėda pasirašė dekretą dėl M. Drobiazko ir P. Vanago išbraukimo iš apdovanotojų sąrašo. Tai įvyko po kilusio skandalo, kai ši čiuožėjų pora dalyvavo renginyje Sočyje, vykstant Rusijos karui prieš Ukrainą.

2023 m. liepos 28 d. vidaus reikalų ministrė Agnė Bilotaitė kreipėsi į Gitaną Nausėdą dėl išimties tvarka suteiktos Lietuvos pilietybės ledo šokėjai M. Drobiazko atėmimo.

2023 m. rugsėjo 14 d. Pilietybės reikalų komisija pateikė rekomendaciją prezidentui G. Nausėdai dėl M. Drobiazko Lietuvos pilietybės atėmimo.

2023 m. rugsėjo 15 d. Prezidentas Gitanas Nausėda pasirašė dekretą, kuriuo panaikino išimties tvarka ledo šokėjai Margaritai Drobiazko suteiktą Lietuvos Respublikos pilietybę.

## Svarbiausi rezultatai
(metai, varžybos, vieta)
* 1992 Europos čempionatas 15
* 1992 Pasaulio čempionatas 17
* 1993 Olimpinės žaidynės 16
* 1993 Europos čempionatas 11
* 1993 Pasaulio čempionatas 13
* 1993 Pasaulinė studentų žiemos universiada 2
* 1994 Europos čempionatas 11
* 1994 Pasaulio čempionatas 9
* 1994 Olimpinės žaidynės 12
* 1995 Europos čempionatas 11
* 1995 Pasaulio čempionatas 12
* 1996 Europos čempionatas 6
* 1996 Pasaulio čempionatas 8
* 1997 Europos čempionatas 8
* 1997 Pasaulio čempionatas 10
* 1998 Europos čempionatas 6
* 1998 Pasaulio čempionatas 8
* 1998 Olimpinės žaidynės 8
* 1999 Europos čempionatas 5
* 1999 Pasaulio čempionatas 6
* 2000 Grand Prix varžybų finalas 3
* 2000 Europos čempionatas 3
* 2000 Pasaulio čempionatas 3
* 2001 Grand Prix varžybų finalas 3
* 2001 Europos čempionatas 4
* 2001 Pasaulio čempionatas 5
* 2002 Grand Prix varžybų finalas 3
* 2002 Europos čempionatas 4
* 2002 Olimpinės žaidynės 5
* 2002 Pasaulio čempionatas 4
* 2006 Europos čempionatas 3
* 2006 Olimpinės žaidynės 7
* 2006 Pasaulio čempionatas 4

## Šaltiniai